Okresná prokuratúra Trnava 
Vajanského 22, 918 67 Trnava 1 	

Sp. zn. : 3 Pv 525/10/2207	Trnava, 17.9.2012
EEČ : 2-21-70-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Trnava
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	trvalé bydlisko: XXXXX
a
poškodenými:
1.	XXXXX
	dátum narodenia: XXXXX
2.	XXXXX
	dátum narodenia: XXXXX
3.	XXXXX
	dátum narodenia: XXXXX
Obsahom zmieru je:
a.	Peňažná suma určená na všeobecne prospešné účely: 500,00 € 
b.	Konkrétny adresát peňažnej sumy určenej na všeobecne prospešné účely: Detský domov, Botanická 46, Trnava 
c.	Suma odovzdaná štátu na peňažnú pomoc obetiam trestnej činnosti: 500,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	trvalé bydlisko: XXXXX
realizované policajtom Odd. výkonu služby DI OR PZ Trnava pod spisovou značkou ORP-232/10.
dňa 21.08.2010 v čase o 20:40 hod. viedol motorové vozidlo zn. XXXXX v obci Ružindol v smere od obce Budmerice, pričom pri prejazde pravotočivej zákruty sa dostatočne nevenoval vedeniu svojho vozidla, prešiel do protismerného pruhu a čelne narazil do protiidúceho vozidla XXXXX ktoré viedol vodič XXXXX, pričom pri dopravnej nehode utrpela poškodená XXXXX zlomeninu 1. zuba vľavo hore a pomliaždenie ľavej časti tváre, otras mozgu, pomliaždenie hrudnej kosti, pomliaždenie oboch kolien s dobou práceneschopnosti od 25.08.2010 do 04.09.2010 a poškodený XXXXX pri dopravnej nehode utrpel pomliaždenie ľavej časti tváre, otras mozgu, pomliaždenie hrudníka, pomliaždenia a odreniny oboch kolien s dobou práceneschopnosti 21 dní, pričom na vozidle XXXXX, ktorého vlastníkom  je XXXXX, vznikla škoda vo výške 2800,- €,
Odôvodnenie: 
Uznesením povereného príslušníka Okresného dopravného inšpektorátu Okresného riaditeľstva PZ v Trnave zo dňa 15.10.2010, ČVS: ORP-DI-TT-232/2010, bolo podľa § 199 odsek 1 Trestného poriadku začaté trestné stíhanie a následne uznesením rovnakej sp.zn. zo dňa 01.08.2011 bolo podľa § 206 odsek 1 Trestného poriadku vznesené obvinenie XXXXX za prečin ublíženia na zdraví podľa § 158 Trestného zákona na tom skutkovom základe, ako je to uvedené vo výrokovej časti tohto uznesenia.

Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
 b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Obvinený XXXXX sa dopustil prečinu ublíženia na zdraví podľa § 158 Trestného zákona, za ktorý Trestný zákon ustanovuje trest odňatia slobody až na jeden rok. 

Podľa § 10 odsek 1 Trestného zákona prečinom je 
a) trestný čin spáchaný z nedbanlivosti alebo 
b) úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov.

Obvinený pri svojom výsluchu pred povereným príslušníkom PZ ako aj  pri vykonaní mediácie pred probačným a mediačným úradníkom Okresného súdu v Trnave slobodne, vážne a určito vyhlásil, že spáchal skutok, za ktorý je stíhaný a svoje protiprávne konanie oľutoval.
	
Obvinený XXXXX urobil opatrenia na náhradu škody, keď v zmysle poistnej zmluvy s poisťovňou Generali Slovensko poisťovňa, a.s., XXXXX ohlásil predmetnú poistnú udalosť a poisťovni následne poskytol poisťovni potrebnú súčinnosť. Poisťovňou bola poškodenej XXXXX poskytnutá náhrada za bolestné vo výške 1415,-€ a poškodenému XXXXX bola vyplatená náhrada škody na vozidle vo výške 2800,- €, ktorá mu vznikla v súvislosti s dopravnou nehodou. Poškodený XXXXX náhradu škody nežiadal.

Pri vykonaní mediácie všetci poškodení uviedli, že so schválením zmieru s obvineným XXXXX súhlasia. 

Obvinený XXXXX uzatvoril dňa 30.7.2012 prostredníctvom probačného a mediačného úradníka Okresného súdu Trnava zmier s poškodenými XXXXX, XXXXX a XXXXX, ktorí zároveň prehlásili, že v predmetnom trestnom konaní sú ich nároky na náhradu škody uspokojené v celom rozsahu. Poškodený XXXXX náhradu škody nežiadal.

Dňa 30.07.2012 obvinený XXXXX zložil na depozitný účet Okresnej prokuratúry Trnava peňažnú sumu vo výške 1000,- €, určenú na všeobecne prospešné účely,  z toho 50%  sumy určil pre Detský domov, Botanická 46, 918 32 Trnava a 50% sumy je určená na peňažnú pomoc obetiam trestnej činnosti. Táto suma je primeraná závažnosti spáchaného trestného činu.

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery som dospela k záveru, že rozhodnutie o schválení zmieru a zastavení trestného stíhania je dostačujúce.  

S poukazom na vyššie uvedené skutočnosti som rozhodla tak, ako je to uvedené vo výrokovej časti tohto uznesenia. 

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martina Guľová
prokurátorka